Sakeman van Bfn sterf toe trein bakkie tref | Netwerk24
Sakeman van Bfn sterf toe trein bakkie tref
Deur Marietjie Gericke 18 Julie 2021 19:38
Die toneel Sondagmiddag waar 'n lokomotief 'n Ford-bakkie in Mariusweg in die Ferreira-hoewegebied buite Bloemfontein getref het. 'n Seil is oor die bakkie getrek. Foto: Facebook
Gerrie Slabber (46) is Sondagmiddag dood toe sy bakkie voor 'n aankomende lokomotief beland het. Foto: Verskaf
'n Bloemfonteinse sakeman is Sondagmiddag dood toe hy met sy Ford-bakkie voor 'n aankomende lokomotief in Mariusweg in die Ferreira-hoewegebied beland het.
Gerrie Slabber (46), eienaar van Cable Guy in Bloemfontein, se naasbestaandes het na die ongelukstoneel gekom om self te sien wat gebeur het, sê Jaco Kaalsen, 'n paramedikus van Med247.
Kaalsen sê die bakkie moes oopgesny word om Slabber se lyk daaruit te verwyder.
Slabber was alleen in die bakkie nadat hy een van sy kinders elders gaan aflaai het.
"Dit lyk asof hy hom moontlik met die spoed van die aankomende lokomotief misgis het," sê Kaalsen.
Hy sê Med247 het omstreeks 15:10 'n oproep gekry oor 'n lokomotief wat 'n bakkie by 'n oorgang in Mariusweg getref het.
Toe hul paramedici op die toneel aankom, was die bakkie langs die treinspoor met die lokomotief 'n ent verder weg. Die bestuurder van die bakkie was dood.
Die Mangaung-metro se brandweer-en-noodreddingsdiens het gespesialiseerde toerusting gebruik om sy lyk uit die bakkie te kry.
Die verfrommelde bakkie waarin Gerrie Slabber (46) van Bloemfontein dood is. Foto: Verskaf
"Die toneel is hierna vir verdere ondersoek aan die Parkweg-polisiekantoor oorhandig om die oorsaak van die botsing vas te stel."